Rosa Lund (EL), 2023-04-25:
Enhedslisten er ikke og har aldrig været modstandere af grænsekontrol som sådan, tværtimod.
Som et suverænt land er det vores ret at have styr på vores egen grænse.
Men grænsekontrollen skal være målrettet, og den skal give mening og tage udgangspunkt i de problemer, som vi ønsker at løse.
Den nuværende grænsekontrol er ren symbolpolitik.
F.eks. skal det være sådan, at en person, der søger asyl, ikke skal afvises ved grænsen, for personen har jo efter flygtningekonventionen krav på asylbehandling i Danmark.
Derfor skal vores grænsekontrol ikke bruges til at føre kampagne for at skræmme asylansøgere fra at komme til Danmark.
Men det betyder ikke, at der ikke er gode grunde til at lave grænsekontrol, og det betyder heller ikke, at vi ikke kan lave grænsekontrollen klogere og bedre, end vi gør i dag.
Disse formål er vigtige og værd at bruge samfundets ressourcer på.
Jeg synes, vi skal starte med at diskutere hvert problem for sig, og i øvrigt synes jeg, at det vigtigste er, at vi lader politiet lave deres arbejde i fred og ro, så politiet og ikke et politisk flertal her på Christiansborg kan tage stilling til, om grænsekontrol er relevant eller ej.
Det må være en politifaglig vurdering.
Hvis vi tager problemerne et af gangen – de problemer, som vi i hvert fald i Enhedslisten mener grænsekontrollen skal løse – er det for det første menneskehandel.
Problemerne med menneskehandel løses ikke med grænsekontrol, men med grænseoverskridende samarbejde landene imellem, så man kan følge bagmændenes pengestrømme.
Politiets ressourcer er brugt langt bedre på det opsøgende arbejde på gadeplan og i byer og på bordeller i landdistrikterne.
I forhold til social dumping involverer en stor del af den sociale dumping på det danske arbejdsmarked arbejdstagere fra centraleuropæiske EU-lande, altså mennesker, der fuldt lovligt alligevel kunne rejse ind i Danmark.
De bliver ikke opfanget af nogen paskontrol, og spørgsmålet er, om paskontrollen på grænsen har nogen effekt på, om personer uden opholdstilladelse siver ind på et sort arbejdsmarked i Danmark.
I stedet skal vi have fokus på en styrket indsats i samarbejde med fagbevægelsen, politiet og skattevæsnet om, hvordan vi stopper social dumping.
Det er ikke nogen hemmelighed, at det ikke er en favoritting for os i Enhedslisten, fordi det også er overvågning, men vi vil gerne erkende, at det kan være med til at bremse social dumping.
Derfor synes jeg, dét er en grænsekontrol, som giver mening, altså automatisk nummerpladegenkendelse.
Jeg tror bare, at det, jeg prøver at sige, er, at jeg efterlyser en lidt mere problemorienteret tilgang til, hvorfor vi skal have grænsekontrol, og hvorfor det giver mening at have grænsekontrol.
Men en vedvarende og primært symbolsk paskontrol kan gøre det svært at bekæmpe alvorlig kriminalitet, fordi politiressourcerne så overføres til asylskræmmearbejdet på grænsen i stedet for på det forebyggende og efterforskningsmæssige arbejde, som vi gerne vil lave.
Derudover betyder grænsekontrollen jo også store kødannelser og er til stor gene for de mennesker, som hver dag pendler mellem Tyskland og Danmark.
Derfor hilser vi i Enhedslisten også velkommen, at man nu har ændret på grænsekontrollen, så den er blevet mere fleksibel.
Vi hørte tidligere hr. Peter Kofod sige, at regeringen har lyttet til venstrefløjen.
Det er ikke helt sådan, vi opfatter det i Enhedslisten, men ikke desto mindre er vi glade for, at man har lavet den her ændring.
Så i Enhedslisten er vi altså ikke modstandere af grænsekontrol, men vi er modstandere af den måde, man gør det på i dag.
Vi kan bakke op om den vedtagelsestekst, som fru Karina Lorentzen Dehnhardt læste op.